IZVEDBENA UREDBA KOMISIJE (EU) 2020/1079

z dne 20. julija 2020

o preverjanju in popravljanju podatkov iz Uredbe (EU) 2018/956 o spremljanju emisij CO2 in porabe goriva pri novih težkih vozilih ter o poročanju o njih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2018/956 Evropskega parlamenta in Sveta z dne 28. junija 2018 o spremljanju emisij CO2 in porabe goriva pri novih težkih vozilih ter o poročanju o njih (1) ter zlasti člena 8(4) Uredbe,

ob upoštevanju naslednjega:

(1) Člen 8(2) Uredbe (EU) 2018/956 Komisijo zavezuje, da preveri kakovost podatkov, ki jih sporočijo države članice in proizvajalci težkih vozil v skladu s členoma 4 in 5 navedene uredbe. Prav tako Komisijo zavezuje, da odpravi neskladja, ugotovljena med takim preverjanjem.

(2) Zato je primerno, da se določijo ukrepi za preverjanje in popravljanje podatkov, ki jih sporočijo proizvajalci težkih vozil. Zlasti je treba določiti postopek za preverjanje, ali so podatki, ki jih proizvajalci težkih vozil sporočajo v skladu s točko 2 dela B Priloge I k Uredbi (EU) 2018/956, skladni z ustreznim virom podatkov, in sicer certifikatom o homologaciji motorja, izdanim v skladu z Uredbo (ES) št. 595/2009 Evropskega parlamenta in Sveta (2), ter datoteko proizvajalca s podatki.

(3) Število težkih vozil, pri katerih je treba preveriti kakovost podatkov, mora biti dovolj veliko, da lahko Komisija odkrije morebitna neskladja v sporočenih podatkih in ugotovi, ali je narava takih neskladij sistematična.

(4) Za zagotovitev celovitosti postopka poročanja bi moralo preverjanje zajemati primerjavo podatkov, ki jih sporočijo proizvajalci, s podatki iz certifikata o homologaciji motorja in datoteke proizvajalca s podatki.

(5) Če Komisija ugotovi neskladja, bi bilo proizvajalcem treba dati možnost, da podatke popravijo. Kadar so navedena neskladja sistematične narave, bi morali proizvajalci zagotoviti popravljene podatke za vsa vozila, registrirana v zadevnem obdobju poročanja.

(6) Kadar proizvajalci Komisiji niso predložili popravljenih podatkov, bi morala imeti Komisija možnost, da za zagotovitev pravilnosti te podatke popravi sama. Kadar so ugotovljena neskladja sistematične narave, bi morala Komisija za zagotovitev, da ji proizvajalci predložijo pravilne podatke, te podatke popraviti tako, da uporabi korekcijski faktor za emisije CO2 iz vseh težkih vozil, registriranih v zadevnem obdobju poročanja.

(7) Zaradi preglednosti bi moralo biti iz podatkov v osrednjem registru podatkov o težkih vozilih razvidno, ali jih je Komisija popravila.

(8) Ukrepi iz te uredbe so v skladu z mnenjem Odbora za podnebne spremembe –

SPREJELA NASLEDNJO UREDBO:

Člen 1 Težka vozila, za katera je treba preveriti kakovost podatkov 1. Komisija po tem, ko proizvajalci v skladu s členom 5(1) Uredbe (EU) 2018/956 sporočijo podatke, preveri kakovost podatkov za določeno število težkih vozil posameznega proizvajalca, registriranih v zadevnem obdobju poročanja. Za poročevalsko obdobje leta 2019 Komisija preveri samo kakovost podatkov o težkih vozilih, ki so bila registrirana od 1. januarja 2020. 2. Težka vozila iz odstavka 1 Komisija izbere naključno. Število izbranih težkih vozil je med 2 % in 10 % števila težkih vozil posameznega proizvajalca, ki so bila registrirana v zadevnem obdobju poročanja.

Člen 2 Obvestilo Komisije ter informacije, ki jih predložijo proizvajalci in države članice 1. Komisija obvesti zadevne proizvajalce o identifikacijskih številkah težkih vozil, izbranih v skladu s členom 1(2). 2. Proizvajalci v enem mesecu od prejema obvestila iz odstavka 1 Komisiji za vsako izbrano težko vozilo predložijo: (a) izvirnik dokumentacije proizvajalca, pripravljene v skladu z delom I Priloge IV k Uredbi Komisije (EU) 2017/2400 (3); (b) izvod certifikata o homologaciji motorja, izdanega v skladu z Uredbo (ES) št. 595/2009. 3. Na zahtevo Komisije proizvajalci in države članice, v katerih so bila težka vozila iz odstavka 1 prvič registrirana, zagotovijo dodatne informacije za reševanje morebitnih pomanjkljivosti.

Člen 3 Preverjanje pravilnosti kriptografske zgoščene vrednosti in podatkov, ki so jih sporočili proizvajalci 1. Komisija za težka vozila, izbrana v skladu s členom 1(2), primerja kriptografske zgoščene vrednosti izvirnika datoteke proizvajalca s podatki, predloženega v skladu s členom 2(2)(a), z natisom ustreznih kriptografskih zgoščenih vrednosti, ki jih je predložila zadevna država članica v skladu s svojo obveznostjo iz točke (k) dela A Priloge I k Uredbi (EU) 2018/956. V primeru kakršnega koli neskladja v kriptografskih zgoščenih vrednostih in kadar to zahteva Komisija, proizvajalci preverijo pravilnost podatkov, ki so jih predložili Komisiji, in v enem mesecu obvestijo Komisijo o rezultatih navedenega preverjanja. 2. Komisija za težka vozila, izbrana v skladu s členom 1(2), primerja podatke, sporočene v skladu s členom 5 Uredbe (EU) 2018/956, z ustreznimi podatki v izvirniku datoteke proizvajalca s podatki, pripravljene v skladu z delom I Priloge IV k Uredbi (EU) 2017/2400. 3. Komisija lahko za težka vozila, izbrana v skladu s členom 1(2), primerja podatke o motorju, ki so bili sporočeni v skladu z vnosi 75 do 78 točke 2 dela B Priloge I k Uredbi (EU) 2018/956, z ustreznimi vrednostmi v certifikatu o homologaciji motorja, izdanem v skladu z Uredbo (ES) št. 595/2009.

Člen 4 Obveščanje o ugotovitvah 1. Komisija bodisi potrdi točnost podatkov, preverjenih v skladu s členom 3, ali pa obvesti proizvajalce o morebitnih ugotovljenih neskladjih med podatki, sporočenimi v skladu s členom 5 Uredbe (EU) 2018/956, ter ustreznimi podatki v datoteki proizvajalca s podatki in certifikatu o homologaciji motorja, predloženima v skladu s členom 2(2). 2. Proizvajalci v enem mesecu po prejemu obvestila iz odstavka 1 Komisiji predložijo popravljene podatke za težka vozila, izbrana v skladu s členom 1(2), in razlago neskladij, navedenih v navedenem obvestilu. 3. Kadar Komisija ugotovi, da so neskladja sistematične narave, ji proizvajalci v enem mesecu od prejema obvestila iz odstavka 1 predložijo popravljene podatke za vsa težka vozila, za katera so sporočili podatke v zadevnem obdobju poročanja, ter razlago neskladij. 4. Proizvajalci popravljene podatke iz odstavkov 2 in 3 posredujejo z elektronskim prenosom podatkov v zbirko poslovnih podatkov, ki jo upravlja Evropska agencija za okolje.

Člen 5 Popravek podatkov 1. Kadar Komisija sprejme obrazložitev in popravljene podatke, ki jih predložijo proizvajalci v skladu s členom 4, vključi popravljene podatke v končni podatkovni niz, ki se objavi v centralnem registru podatkov o težkih vozilih, in jih označi kot popravljene. 2. Kadar Komisija ne sprejme obrazložitve ali popravljenih podatkov, ki so jih predložili proizvajalci, ali kadar proizvajalci ne predložijo popravljenih podatkov v roku iz odstavkov 2 in 3 člena 4, Komisija: (a) popravi vrednosti emisij CO2, izražene v g/tkm za težka vozila, izbrana v skladu s členom 1(2), ki jih zadevajo neskladja, na podlagi informacij, ki jih je zagotovil proizvajalec v skladu z odstavkoma 2 in 3 člena 2; (b) v primeru neskladij sistematične narave popravi vrednosti emisij CO2 iz vseh težkih vozil, registriranih v zadevnem obdobju poročanja, z uporabo korekcijskega faktorja. 3. Korekcijski faktor iz točke (b) odstavka 2 se določi na podlagi neskladij, ugotovljenih pri emisijah CO2 v g/tkm iz težkih vozil, izbranih v skladu s členom 1(2). 4. Komisija vključi popravljene podatke v končni podatkovni niz, ki se objavi v centralnem registru podatkov o težkih vozilih, in jih označi kot popravljene.

Člen 6 Začetek veljavnosti Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 20. julija 2020 Za Komisijo Predsednica Ursula VON DER LEYEN

(1) UL L 173, 9.7.2018, str. 1.

(2) Uredba (ES) št. 595/2009 Evropskega parlamenta in Sveta z dne 18. junija 2009 o homologaciji motornih vozil in motorjev glede na emisije iz težkih vozil (Euro VI) in o dostopu do informacij o popravilu in vzdrževanju vozil ter o spremembi Uredbe (ES) št. 715/2007 in Direktive 2007/46/ES ter o razveljavitvi direktiv 80/1269/EGS, 2005/55/ES in 2005/78/ES (UL L 188, 18.7.2009, str. 1).

(3) Uredba Komisije (EU) 2017/2400 z dne 12. decembra 2017 o izvajanju Uredbe (ES) št. 595/2009 Evropskega parlamenta in Sveta glede določitve emisij CO2 in porabe goriva pri težkih vozilih ter o spremembi Direktive 2007/46/ES Evropskega parlamenta in Sveta in Uredbe Komisije (EU) št. 582/2011 (UL L 349, 29.12.2017, str. 1).